Here is a page extracted from Wikipedia that may contain CSS, HTML, and a lot of unformatted text.

Title: Coda
Content: A coda (d'o latín <CAUDA) ye la extremidat posterior de muitas especies d'animals, especialment cuan ixa forma un apendiz móvil, flexible y destinguible d'o torso. A coda ye un apendiz exclusivo cuasi que d'os vertebratos, anque bi ha especies d'invertebratos que gosan tener estructuras caudals que fan recordar a coda d'os vertebratos, como os arraclans y cualques insectos, per o que popularment se les diz tamién «codas».

A coda d'os vertebratos se sostenta en una estructura osia que ye continación natural d'a columna vertebral, dillá d'a cintura pelviana. En as luengas latinas, l'adchetivo que fa referencia a la coda ye «caudal».

As codas gosan desempenyar funcions diversas pendendo d'a especie en a que se troben; En os peixes y bels altros sers vivos acuaticos son estructuras locomotrices que baten d'un costato enta l'altro ta empuchar-se a traviés de l'augua, en bellas especies de cuadrupedos (como os félidos) pueden emplegar-se como estructuras equilibraderas cuan se mueven per puestos estreitos u alturas (p. ex. se piense en os gatos cuan caminan per bel muro) u cuan corren u brincan, en os grans artiodactilos (p. ex. as vacas) y perisodactilos (p. ex. os caballos) pueden bater-se ta espantar as moscas y os tabans, en os masclos d'as aus pueden servir como reclamo sexual (p. ex. o pavo reyal) anque de regular s'emplegan ta equilibrar-se y maniobrar en o volido, en os cetacios sirve ta desplazar-se en l'augua, etcetra.

En o ser humano, como en a resta d'especies de primates homininos, a coda ye una estructura vestichial que no se manifiesta si que en a fase embrionaria y desapareix a moniquet mientres que lo feto va creixendo. Existen casos anomalos de ninons que son naixidos con una coda, pero que no gosa manifestar sisquiera uesos, per lo que se le diz «coda tova». Este defecto, en o primer mundo, se puet correchir con cirurchía simple en o momento d'o naiximiento.

Imachens

Referencias

Se veiga tamién 
 Pata
 Tarrias
 Lumo

Vinclos externos 

Extremidaz corporals